Imtella' Awwissu 27, 2021 Residenti tal-Crimea u turisti li hemm bħalissa fuq btala qed ikollhom jikkompetu ma' bram biex isibu post fejn jixxemmxu u dan għaliex eluf ta' bram ittellgħu l-art bil-mewġ fuq bajja famuża qrib il-villaġġ Shcolkine. Riċerkatur tal-Bijoloġija tal-baħar qal li ż-żieda qawwija fil-bram hi kkawżata mit-temp sħun u niexef li qed jaħkem ir-reġjun. Qal li n-nixfa tnaqqas l-ammont ta' ilma frisk li jiġi mix-xmajjar lejn il-baħar u b'hekk l-ilma baħar isir iktar mielaħ u dan joħloq ambjent ideali għall-bram. Kompla jgħid li jekk il-baħar jibqa' mielaħ kif inhu, hemm ċans qawwi li tkompli tiżdied il-popolazzjoni tal-bram. B'kawża t'hekk ħafna turisti qagħdu lura milli jinżlu jgħumu.